Õhtul ootas meid hotelli jõulupidu. Swissotel Quito kiituseks peab ütlema, et pingutatud oli ikka täie raha eest. Hotelli fuajees sadas lund (seebivahust tehtud) ning uhke kuuse ümber sekeldasid kongus ninadega tumedanahalised päkapikud ja jõuluvana. Laulis pensionäridest koosnev inglikoor ning vahuveini voolas ojadena. Ühe asja peale polnud agarad korraldjad siiski mõelnud. Nimelt sellele, et taevast langev seebivaht tekitab põrandale libeda veekihi, millel kõik see rahvamass libastuma hakkab. Pärast  umbes esimest 10 kukkumist, toodi keldrisügavustest välja koristajad, kes iga 5 minuti järel põranda lappidega üle käisid.